<!-- wp:paragraph -->
<p>Uz saglasnost Ministarstva prosvete i nauke, <a href="https://tamnavskaposta.rs/index.php/tag/gimnazija-branislav-petronijevic/" data-type="post_tag" data-id="53">Gimnazija „Branislav Petronijević“</a> će od naredne školske 2024/25. godine, pored dva postojeća odeljenja opšteg smera, imati i jedo novo, specijalizovano odeljenje za učenike sa posebnim sposobnostima za sport. Namenjeno je đacima koji aktivno treniraju kako bi im se obezbedilo kvalitetno srednjoškolsko obrazovanje, koje će im omogućiti i neometano napredovanje u sportu. Brojaće ukupno 20 učenika, a prijave za upis traju od 6. do 8. juna u prostorijama škole. Prilikom konkurisanja neophodno je priložiti sportsku dokumentaciju, koja podrazumeva da su registrovani sportisti u nekom klubu, koji je u okviru Sportskog saveza. Ukoliko su imali zapažene sportske rezultate, to će uz opšti i uspeh sa završnog ispita, uticti na njihovo rangiranje za upis u ovo odeljenje.</p>
<!-- /wp:paragraph -->

<!-- wp:paragraph -->
<p>Ideja o otvaranju takozvanog sportskog odeljenja postoji godinama, ali su se sada stekli uslovi da se ona i ostvari. O&nbsp; inicijativi i želji koje su postale stvarnost, 15. septembra su na konferenciji za novinare govorili predsednik Opštine Ub Darko Glišić i Anđelka Simić, direktorka Gimnazije „Branislav Petronijević“.</p>
<!-- /wp:paragraph -->

<!-- wp:paragraph -->
<p>Za otvaranje prvog odeljenja sportsog smera postojalo je veliko interesovanje, ukazao Glišić i dodao:</p>
<!-- /wp:paragraph -->

<!-- wp:quote -->
<blockquote class="wp-block-quote"><!-- wp:paragraph -->
<p>„Uzimajući u obzir da je ovo kraj koji je iznedrio&nbsp; vrhunske sportiste, poput Dragana Džajića, Dušana Savića, Nemanje Matića i Raće Petrovića, kao i mnoge druge koji su postigli zavidne uspehe baveći se ne samo fudbalom, rodila se ideja da se otvori sportsko odeljenje u našoj Gimnaziji. Kroz naporan rad i angažovanje direktorke Gimnazije i svih nas iz lokalne samouprave, a zahvaljujući velikoj pomoći Školske uprave Valjevo i načelnice Zorice Jocić, kao i razumevanju ljudi u nadležnom ministarstvu, uspeli smo relativno brzo da pribavimo neophodne saglasnosti. Sada smo došli do faze kada možemo reći da će od septembra u našoj gimnaziji biti i to dodatno, sportsko odeljenje”.</p>
<!-- /wp:paragraph --></blockquote>
<!-- /wp:quote -->

<!-- wp:paragraph -->
<p>Prema njegovim&nbsp; rečima, za ovaj uspeh najzaslužnija je sportska reputacija koju Ub ima.</p>
<!-- /wp:paragraph -->

<!-- wp:paragraph -->
<p>„Po poslednjem popisu u opštini Ub živi 26.000 stanovnika, od čega u gradu desetak hiljada. Imamo superligaše u rukometu i odbojci, a na korak smo da imamo i u fudbalu. U mnogo većim mestima od našeg, poput Valjeva, Čačka, Kraljeva, Obrenovca i Kruševca imaju samo po jednog. To dovoljno govori koliko ulažemo u sportsku infrastrukturu, što prate i vrhunski rezultati, kao i kolika je opredeljenost ove sredine da u sportu traži svoju budućnost. Stoga je logično da imamo sportsko odeljenje,“ zaključio je <a href="https://tamnavskaposta.rs/index.php/tag/darko-glisic/" data-type="post_tag" data-id="50">Glišić</a>.</p>
<!-- /wp:paragraph -->

<!-- wp:paragraph -->
<p>Uz napomenu da Gimnazija „Branislav Petronijević“ priprema učenike za upis na fakultete i efikasno studiranje, ali i da se snađu u životu i vremenu koje ih očekuje, a u kom će graditi profesionalnu karijeru, direktorka ove ugledne prosvetne ustanove Anđelka Simić je istakla da je zbog toga i odgovornost velika.</p>
<!-- /wp:paragraph -->

<!-- wp:paragraph -->
<p>„Prirodno se došlo i do potrebe za jednim specijalizovanim odeljenjem za učenike koji su nadareni za sport. Što se tiče đaka koji ga budu pohađali, oni će biti pripremljeni da se upisuju na fakultete gde je možda bitnija fizička spremnost, a to su fakulteti za sport i fizičko vaspitanje, zatim neke visoko školske ustanove koje obrazuju buduće trenere, sportske menadžere, nastavnike, jer i u tom smislu je opštini potreban stručan kadar. Zahvaljujući nastavnom kadru i programu tog odeljenja, ti učenici će imati prohodnost i na druge fakultete, najpre medecinskog tipa, ali i na ostale“.</p>
<!-- /wp:paragraph -->

<!-- wp:paragraph -->
<p>Govoreći o specifičnostima ovog smera, Simić je rekla da sportsko odeljenje maksimalno može imati 20 učenika, što će omogućiti još lakšu primenu interaktivnih oblika rada, koji će doprineti da učenici više uče dok su u školi. Druga specifičnost je u tome što će već u prvom razredu imati šest časova nedeljno sporta, dok će u narednim razredima to biti i više.</p>
<!-- /wp:paragraph -->

<!-- wp:paragraph -->
<p>„Dakle, u prvom razredu čak 1.115 časova sporta i to u okviru dva nova predmeta: sport i trening i sport i zdravlje, gde će učiti o trenažnom procesu, istoriji sporta i olimpizma, ali i o značaju zdrave ishrane, suplemenata za postignuće u sportu i uopšte o značaju vežbanja i sporta za reproduktivno zdravlje i zdravlje uopšte. Mi u školi imamo stručan i obučen nastavni kadar kao i potrebnu opremu i kod nas se, po potrebi, nastava uspešno odvija i na daljinu i hibridno prema rasporedu časova, tako da će učenici koji budu pohađali ovo odeljenje imati mogućnost dok su na ekipnim, klupskim i reprezentativnim takmičenjima da budu u toku sa svim pojedinostima u vezi sa nastavnim procesom, moći će da isprate nastavu u realnom vremenu i da imaju sve potrebne materijale za učenje, a ocenjivanje će biti prilagođeno njima i u školi,“ pojasnila je Simić.</p>
<!-- /wp:paragraph -->

<!-- wp:paragraph -->
<p>U ovoj godini započeće radovi na rekonstrukciji zgrade ubske Gimnazije i Tehničke škole, koje su pod jednim krovom. U sklopu radova biće izgrađena nova i duplo veća fiskulturna sala od postojeće, što će biti od velikog značaja za sve učenike, posebno one koji budu pohaćali odeljenje za sportiste.</p>
<!-- /wp:paragraph -->